Vrou van PTA-Oos het glo haar man doodgeskietArgieffoto ŉ Vrou van Pretoria-Oos is Donderdag in hegtenis geneem nadat sy glo haar man Woensdagaand doodgeskiet het. “Die man is Woensdagaand by hul huis op Plot 17, Welbekend, oos van Pretoria, doodgeskiet,” het kapt. Doniah Mothutsane, woordvoerder van die polisie, gesê. “Polisie het die man op die vloer aangetref. Hy het nog sy blou oorpak aangehad.” Die polisie het glo ook ŉ .38-rewolwer en 43 lewendige rondtes op die bed opgespoor. “Die 39-jarige vrou was in ŉ dwaal toe polisiebeamptes met haar gepraat het,” het Mothutsane bygevoeg. “Volgens die bure was daar al talle gevalle van huishoudelike geweld by die huis.” Die vrou sal na verwagting Vrydag in die Bronkhorstspruit-landdroshof op ŉ aanklag van moord verskyn.